Eestis on korduvalt suure tähelepanu all olnud sellised "naljakad" institutsioonid nagu andmekaitsjad, autorikaitsjad, naiste-meeste võrdõiguslikkuse eest võitlejad jne.    Autorikaitsjate osas on korduvalt välja toodud, et kui sellise asja peale oleks tuldud näiteks keskajal, siis poleks meil ilmselt ei rahvalaule ega ka rahvamuusikat, rääkimata klassikaliste teoste pärlikeest, mis meie  kultuurikrooni ehib. Hirmust karistuse ees (keskajal teatavasti oli üsna tavaline karistus võllas ja tükeldamine) poleks ükski rändav laulumemm või laulutaat julenud rahva elavat mälu edasi kanda, laulmisest rääkimata.  Klassikaline muusika poleks aga üldse ilmselt levinud, arvestades eelkõige naturaalmajanduse staatust tollal.    Tõenäoliselt poleks tänapäeval paljusid klassikalise muusika- ning kirjanduse šedöövreid, sest kõik, mis oli hea, see kanti ikka ja jälle edasi vabatahlike ning  vaimustunute poolt.    Ka praegu on ühiskond jõudmas kummalisse seisu, kus autoriõiguste piirangute najal vähendatakse kunstlikult inimeste huvi kultuuri vastu. Siinjuures on heaks näiteks venemaal toimuv.    Ka venemaa püüab ühte jalga astuda moodsa ning arenenud maailmaga autoriõiguste vallas ning on asunud seda õigusruumi meile sarnaselt üle reguleerima.    Eilsed vene uudised televisioonis kandsid edasi rahva ja rahvalaulikute nördimust, mis alguse sai Samara'st.    Seal nimelt on koor, mis koosneb vanadest meestest-naistest, kes juba aastakümneid on rahvale ette kandnud venemaale nii omaseid patriootilisi sõjalaule ning muidki armsaks saanud viisijuppe.  Kusjuures nad teevad seda tasuta.    Nüüd lõpuks lendas vanakestele peale autorikaitse, kes püüavad vanakestele selgeks teha, et nad rikuvad seadust. Kui on laulusoov, siis tuleb selle eest maksta või luba küsida ehk veelgi parem - maksta ja luba küsida.  Meile on eeltoodu üsna tuttav probleem.  Venemaa pole sellise jamaga veel harjuda suutnud.    Igaljuhul on asi läinud kõva kella külge ja vene poliitikutel on siin nüüd otsustamise koht - kas järgida uusklassikalist kultuurivaenulikku kapitalismiabsurdi või valida tõesti alati laialt reklaamitud uus tee - venemaa oma tee. Sedakorda siis tõepoolest rahva ja kultuuri huvides.